《和夏正夫题陈粹之家藏蓝关拥马图》
明代·罗伦

金刚未破羚羊角，西极流风大夏薰。自分疏狂投瘴海，敢将衰朽负明君。

蓝关马瘦堪寒雪，岳顶天低识暮云。却笑元和无眼孔，鳄鱼犹解畏斯文。

作者简介：（1431—1478）明江西永丰人，字应魁，改字彝正，学者称一峰先生。家贫好学，成化二年进士第一。授翰林院修撰。抗疏论李贤起复，落职，谪泉州市舶司提举。次年复官，改南京，居二年，以疾辞归。隐于金牛山，专研经学，开门教授，从学者甚众。嘉靖初追赠左春坊谕德，谥文毅。能诗，有《一峰集》。